–Абавязковых малітваў няма, наогул Пан Бог нікога не змушае, не абавязвае – толькі заахвочвае. Але гэта духоўнае паветра для самога чалавека, і, калі ён хоча атрымаць Божую ласку, калі імкнецца быць у “духоўнай форме”, сам да гэтага павінен імкнуцца. Патрэбна спрабаваць, медытаваць, быць шчырым перад Богам і сабою – і адкрыецца плён малітвы. Існуе думка, быццам для мужчын маліцца на Ружанцы асабліва цяжка. Магчыма. Хаця, як паказвае гісторыя, менавіта мужчыны-пустэльнікі адкрылі саму медытацыйную малітву і яе сэнсоўнасць. І больш таго, заахвочвалі і заахвочваюць да яе штодзённага застасавання. Можа, і для іх тая навука была цяжкай, але яны адчувалі прагу авалодаць ёю. Лічу, што, калі ёсць цяжкасці ў практыкаванні Ружанцовай малітвы, то варта прасіць Маці Божую, каб навучыла маліцца, і больш таго – разам з Ёю маліцца да Свайго Сына.